La Llei 16/1990, de 13 de juliol, sobre el règim especial de la Val d'Aran, estableix en l' article 20.3 que la Generalitat ha de cedir al Conselh Generau d'Aran competències i serveis sobre diverses matèries, entre les quals, en l'apartat c), es fa referència a la sanitat.
Mitjançant el Decret 354/2001, de 18 de desembre, de transferència de competències de la Generalitat de Catalunya al Conselh Generau d'Aran en matèria de sanitat, es van traspassar diverses funcions en matèria de sanitat, entre les quals la gestió de l'atenció sociosanitària.
El Ple de la Comissió Govern de la Generalitat-Conselh Generau d'Aran, en data 13 de desembre de 2012, va adoptar un acord relatiu a l'ampliació dels mitjans transferits en matèria de sanitat, de conformitat amb el procediment previst en el Decret 275/1991, d'11 de desembre, pel qual es despleguen la composició, l'organització i el funcionament de la Comissió esmentada.
En virtut d'aquest acord, s'amplia l'aportació econòmica de la Generalitat de Catalunya per al finançament dels serveis de salut traspassats al Conselh Generau d'Aran en 453.945,12 euros anuals, per al finançament de la unitat sociosanitària gestionada per l'Aran Salut, que compta amb 10 llits de mitjana estada polivalent per a pacients sociosanitaris.
Per a exercicis futurs, el Departament d'Economia i Coneixement ha de donar de baixa aquest import del pressupost del Servei Català de la Salut i acordar-ne l'alta simultània dins la partida pressupostària del Departament de Governació i Relacions Institucionals prevista per al finançament de les transferències acordades a favor del Conselh Generau d'Aran.
A proposta de la vicepresidenta del Govern i consellera de Governació i Relacions Institucionals i del conseller de Salut, i d'acord amb el Govern,
Aprovar l'Acord d'ampliació dels mitjans transferits per la Generalitat de Catalunya al Conselh Generau d'Aran en matèria de sanitat, que es publica com a annex d'aquest Decret.
Barcelona, 23 de juliol de 2013
Acord sobre l'ampliació dels mitjans transferits per la Generalitat de Catalunya en matèria de sanitat
Mitjançant el Decret 354/2001, de 18 de desembre, de transferència de competències de la Generalitat de Catalunya al Conselh Generau d'Aran en matèria de sanitat, es va traspassar, entre altres funcions en matèria de sanitat, la gestió de l'atenció sociosanitària (art. 2 h).
L'article 3 del Decret esmentat va determinar la dotació econòmica de les transferències que eren el seu objecte i l'article 4 establia que qualsevol modificació de la regulació de les matèries objecte de traspàs recollides en l'article 2 havia de ser avaluada per la Comissió Mixta de Seguiment, prevista en l'article 8, per tal d'adequar la dotació econòmica prevista en l'article 3 del mateix Decret.
En la reunió de 16 de febrer de 2010 de la Comissió Mixta de Seguiment prevista en el Decret 354/2001, de 18 de desembre, es va acordar el finançament per part del Departament de Salut de la unitat sociosanitària gestionada per l'Aran Salut.
L'import corresponent a aquest finançament es va determinar en 469.000,00 euros anuals que s'havien d'afegir a les transferències de continuïtat que es feien anualment des del Servei Català de la Salut.
Atesa la necessitat de garantir un marc estable i unitari de finançament dels serveis de salut traspassats al Conselh Generau d'Aran, escau ampliar els mitjans econòmics inicialment fixats en l'article 3 del Decret 354/2001, de 18 de desembre, de transferència de competències de la Generalitat de Catalunya al Conselh Generau d'Aran en matèria de sanitat, per tal d'incorporar-hi l'import corresponent al finançament de la unitat sociosanitària referida.
En conseqüència escau ampliar l'aportació econòmica de la Generalitat de Catalunya per al finançament dels serveis de salut traspassats al Conselh Generau d'Aran en 453.945,12 euros anuals, per al finançament de la unitat sociosanitària gestionada per l'Aran Salut.
-1 Ampliació de mitjans econòmics
S'amplia l'aportació econòmica de la Generalitat de Catalunya per al finançament dels serveis de salut traspassats al Conselh Generau d'Aran en 453.945,12 euros anuals, per al finançament de la unitat sociosanitària gestionada per l'Aran Salut, que compta amb 10 llits de mitjana estada polivalent per a pacients sociosanitaris.
Per a exercicis futurs, aquest import s'inclourà en la valoració econòmica de l'acord de finançament entre la Generalitat de Catalunya i el Conselh Generau d'Aran i s'actualitzarà d'acord amb el que disposi l' acord esmentat.
Aquest Acord produeix efectes a partir de l'1 de gener de 2013.